Imidlalo Yenguqu eyePSL Iqale Ngempelaviki
Kulamaqembu ayisikhombisa ahle anqoba ngosuku lakuqala lwemidlalo agoqela ele Chicken Inn elitshaye ele Dynamos nge 3 ka nya, ele Highlanders lalo latshaya i-Hwange nge 3 ka nya
BULAWAYO — Imidlalo yenguqu yalonyaka yesigabeni seCastle Lager Premier Soccer League iqale ngempelaviki edluleyo njalo kuhlohlwe amagoli angamatshumi amabili lambili kumidlalo edlalwe kumagumbi amane elizwe leZimbabwe. Kulamaqembu ayisikhombisa ayenelise ukunqoba ngosuku lakuqala lwemidlalo njalo lawa ngabalisa ele Caps United lona elinqobe ele Chapungu nge 3 ka nya, ele Chicken Inn elitshaye ele Dynamos nge 3 ka nya, ele Highlanders elinqobe ele Hwange nge 3 ka nya, ele Ngezi Platinum elinqobe ele Mutare City nge 3 ka nya, ele ZPC Kariba lona elinqobe ele Border Strikers nge 2 ka nya, ele FC Platinum elitshaye ele Tsholotsho nge 2 ka 1, kanye lele Triangle elinqobe ele Harare City nge 1 ka nya. Kulamaqembu amabili alomklomelo owodwa njalo lawa ngabalisa ele How Mine lele Bulawayo City wona abe ngutshiki lobhanqa 2 ka 2 emdlalweni wakuqala wesizini yalonyaka oqhutshelwe enkundleni ye White City ngoLwesihlanu. ..............................……… Kolunye udaba olumayelana lomdlalo wenguqu iqembu lamajaha aleminyaka engaphansi kwamatshumi amabili elimela ilizwe linqotshwe nge 1-0 ngelabosowabo abakwele Botswana ngeSonto enkundleni ye Barbourfields. Lawa maqembu alwisa ukuyaphatheka kumidlalo ye Orange Under 20 Africa Cup of Nations ezaqhutshelwa elizweni lase Zambia ngomnyaka ozayo. Ekhuluma lentatheli ekupheleni kwalumdlalo ukaputeni weqembu le Zimbabwe uMatthias Chodeva uthe ukwehluleka kwabagadli ukulitshayela emambuleni yikho okudale ukuba bengaphumeleli. Abafana beZimbabwe balalo ithuba lokuphindisela ukudliwa abakwenziwe ngabosowabo base Botswana ngemva kwamaviki amabili lapho lawa maqembu azadibana khona emdlalweni wehlandla lesibili lesigaba sakuqala emdlalweni ozadlalelwa kwele Botswana. ………………………………………………. Sikhangele umdlalo wokugijima; uPeter Tumbare ogijimela iqembu le Airforce of Zimbabwe nguye onqobe kucele labesilisa kumncintiswano we PPC Matopos 33 miler Ultra – Marathon ngeSonto ekuseni. Kundawo yesibili kube lo Leonard Koki oweqembu le ZNA One Brigade kuthi oqede esendaweni yesithathu ngu Oliver Kandiero oweqembu le Airforce. Kucele labesifazane kunqobe uMonica Kativhu owe Harare Athletics Club kwathi uTawapo Bhiri waba kundawo yesibili kwasekusithi uSamukeliso Moyo waphutsha ekundawo yesithathu. Kumjaho we half – marathon kucele labesilisa kunqobe uWirimai Juwao kuthi kucele labesifazane kunqobe uChiedza Chokore.